****

**Dvidešimt aštuonių šilumos tiekėjų šilumos energijos kainos šiemet mažesnės, palyginti su pernai spaliu**

**Vis daugiau savivaldybių pradedant naują šildymo sezoną, vidutinė centralizuotai tiekiamos šilumos energijos kaina Lietuvoje siekia 6,46 ct/kWh ir ji šį spalį 9,5 proc. mažesnė nei prieš metus, kai pernai spalį buvo 7,14 ct/kWh. Penkiuose didžiuosiuose miestuose šilumos energija šiuo metu kainuoja pigiau nei vidutiniškai visoje šalyje. Šilumos energijos tiekimo įmonės sudaro ilgalaikius biokuro tiekimo sandorius, kurių kaina formuojasi apie 20,8 Eur/MWh – tai 11 proc. pigiau nei prieš metus.**

Siekiant korektiškai palyginti istorines šilumos energijos kainas, taip pat Baltijos šalių kainas, Lietuvos energetikos agentūra jas nurodo be PVM. Primename, kad pasibaigus 2023/2024 m. šildymo sezonui, nustojo galioti du pastaruosius šildymo sezonus taikyta PVM lengvata buitiniams vartotojams tiekiamai šilumos energijai, skirtai gyvenamosioms patalpoms šildyti. Todėl nuo naujo 2024/2025 m. šildymo sezono pradžios gyventojai už būsto šildymą gaus sąskaitas, kuriose prie nustatyto tarifo bus pridėtas 9 proc. PVM lengvatinis tarifas.

**Penkių didžiausių Lietuvos miestų** vidutinė centralizuotai tiekiamos šilumos energijos kaina šį spalį siekia 5,91 ct/kWh ir yra 17 proc. mažesnė nei buvo pernai spalį, kai siekė 7,14 ct/kWh.

Mažiausia šilumos energijos kaina tarp didžiųjų miestų yra Šiauliuose – 5,64 ct/kWh, kur, palyginti su rugsėjo mėnesiu, ji padidėjo 0,7 proc., o pernai spalį buvo 6 proc. didesnė – siekė 6 ct/kWh.

Šiemet spalio mėnesį, palyginti su ankstesniu mėnesiu, šilumos energijos kaina sumažėjo tik Kaune – 1,52 proc. Šilumos energijos kaina Kaune spalį yra 6,07 ct/kWh., rugsėjį ji siekė 6,16 ct/kWh. Pernai spalį šilumos energija Kaune kainavo 5,57 ct/kWh.

Klaipėdoje spalio mėnesį šilumos energijos kaina – 5,93 ct/kWh, arba tokia pat kaip buvo pernai spalį. Vilniuje šilumos kaina šį mėnesį – 5,83 ct/kWh, kai pernai spalį siekė 8,02 ct/kWh. Panevėžyje šilumos energija dabar kainuoja 6,11 ct/kWh, o prieš metus buvo 6,96 ct/kWh. Per mėnesį, palyginti su rugsėju, šilumos energija, šiuose didžiuosiuose miestuose pabrango.

**Lyginant šalies regionus,** mažiausia šilumos energijos kaina Akmenėje – 5,3 ct/kWh, Utenoje – 5,32 ct/kWh, Mažeikiuose – 5,53 ct/kWh, Šiauliuose – 5,64 ct/kWh ir Vilniuje – 5,83 ct/kWh.

Šiose penkiose savivaldybėse, kuriose šilumos kaina mažiausia, ji apie 17 proc. mažesnė nei šalies vidutinė kaina.

Brangiausiai šilumos energija spalį kainuoja Kauno rajone – 11,11 ct/kWh, Kelmėje – 11,1 ct/kWh, Biržuose – 11,05 ct/kWh, Joniškyje – 10,94 ct/kWh ir Kaišiadoryse – 10,8 ct/kWh.

Penkiose savivaldybėse, kuriose šilumos kaina didžiausia, ji apie 66 proc. didesnė nei šalies vidutinė kaina.

Šį spalio mėnesį, palyginti su rugsėju, 14 šilumos energijos tiekimo įmonių sumažino tiekiamos šilumos energijos kainas. Lyginant su praėjusiu mėnesiu, kainos spalį labiausiai sumažėjo Akmenėje – 26 proc., arba 2,41 ct/kWh. Šilumos kainas per mėnesį padidino 33 šilumos tiekimo įmonės, o labiausiai kaina padidėjo Marijampolėje – 53 proc., arba 3,87 ct/kWh brangesnė nei prieš mėnesį.

**Lyginant 2024 m. ir 2023 m. spalio mėnesius,** 28 šilumos tiekėjai šiemet sumažino šilumos energijos kainas, o 20 tiekėjų kainas padidino. Tik Klaipėdoje kaina per metus išliko nepakitusi. Iš viso Lietuvoje veikia 49 reguliuojami šilumos energijos tiekėjai.

Palyginti su pernai spalio mėnesiu, didžiausias šilumos energijos kainų sumažėjimas, stebimas Vilniuje – 27 proc., arba 2,19 ct/kWh šiemet pigesnė energija, Akmenėje – 28 proc., arba 2,07 ct/kWh, Mažeikiuose – 25 proc., arba 1,85 ct/kWh, Biržuose – 11 proc., arba 1,39 ct/kWh, ir Palangoje – 14 proc., arba 1,33 ct/kWh šiemet pigesnė energija.

Didžiausias šilumos energijos kainų padidėjimas per metu, šį spalį palyginti su pernai spaliu, stebimas Marijampolėje – 21 proc., arba 4,22 ct/kWh šiemet brangesnė šilumos energija, Alytuje – 31 proc., arba 2,15 ct/kWh, Plungėje – 27 proc., arba 2,04 ct/kWh, Elektrėnuose – 26 proc., arba 1,85 ct/kWh, ir Ignalinoje – 21 proc., arba 1,71 ct/kWh brangesnė šilumos energija.

**Lyginant Baltijos šalis,** Estijoje ir Latvijojespalį šilumos energijos kainos per mėnesį nepakito, Lietuvoje vidutinė visos šalies kaina išlieka mažiausia, o Estijoje ji yra didžiausia – 8,5 ct/kWh. Latvijoje – 8,1 ct/kWh.

Tarp Baltijos šalių Lietuvoje taip pat mažiausias didžiųjų miestų šilumos kainų vidurkis, o didžiausias jis Latvijoje – 7,7 ct/kWh.

Lyginant tris sostines, Vilniuje šilumos kaina mažiausia – 5,8 ct/kWh, Taline – 7,6 ct/kWh, arba 31 proc. didesnė. Didžiausia kaina išliko Rygoje – 8,3 ct/kWh, arba 43 proc. didesnė nei Vilniuje.

Sudarant ilgalaikius, ketvirčio ir pusmečio, biokuro tiekimo sandorius, formuojasi apie 20,8 Eur/MWh kaina – tai 11 proc. pigiau nei prieš metus.

Biokuro trumpalaikių sandorių kaina šiuo metu – 19,52 Eur/MWh, arba 5 proc. pigiau nei pernai tuo pačiu laikotarpiu, kai kaina siekė 20,5 Eur/MWh.

Primename, kad vartotojų gaunamų sąskaitų už būsto šildymą dydis priklauso nuo konkretaus šilumos tiekėjo energijos kainos. Esminiu šilumos energijos kainą lemiančiu faktoriumi išlieka naudojamo kuro struktūra ir jo įsigijimo kaina, kuri vidutiniškai Lietuvoje sudaro iki 60–80 proc. galutinės šilumos kainos. Taip pat galutinę sąskaitą vartotojui lemia tai, kokia jo būsto energinė būklė ir kiek šilumos energijos per mėnesį suvartojama jam šildyti.

Daugiau informacijos čia: <https://www.ena.lt/shek-pokyciai/>

Kilus klausimų, prašome kreiptis:

Vida Danilevičiūtė Černiauskienė, el. paštas vida.cerniauskiene@ena.lt, mob. tel. +370 661 89 175